**gyakran ismételt kérdések az ágazati bértámogatáshoz kapcsolódóan**

**1. Lehet az ágazati bértámogatást igényelni olyan munkavállaló után, akinek a foglalkoztatásához a munkáltató egyidejűleg egyéb bértámogatást, bérköltség támogatást vesz igénybe?**

Válasz: A támogatáshalmozódás szabályainak való megfelelés esetén igényelhető az ágazati bértámogatás olyan munkavállaló foglalkoztatásához, mely munkavállaló után egyidejűleg más bértámogatásban is részesül a munkáltató.

Az ágazati bértámogatás szabályait meghatározó veszélyhelyzet ideje alatt egyes gazdaságvédelmi intézkedésekről szóló 485/2020. (XI. 10.) Korm. rendelet 14. (9) bekezdése, valamint a Hirdetmény 25. pontja alapján azonos, vagy részben azonos elszámolható költségek esetén a rendelet szerint támogatás halmozható más helyi, regionális, államháztartási vagy uniós forrásból származó, az 37/2011. (III. 22.) Korm. rendelet az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről (továbbiakban: Atr.) 2.§.1 pontja szerinti állami támogatásnak nem minősülő általános foglalkoztatás-támogatási intézkedéssel, és az Atr. 2. §. 1. pontja szerinti állami támogatással, feltéve, hogy az ily módon halmozott támogatás a munkáltató tekintetében **nem haladja meg az érintett munkavállaló bérköltségének 100%-át.** Ezen túlmenően a támogatáshalmozódás tekintetében szükséges figyelemmel lenni arra is, hogy ágazati bértámogatással halmozható-e, s ha igen, meddig halmozható egy másik támogatás, az utóbbi támogatásra vonatkozó rendeletek előírásai és kumulációs szabályai, vagy éppen finanszírozó programja előírásai szerint.

Abban az esetben, ha a munkáltató olyan munkavállaló után tervezi benyújtani az ágazati bértámogatás iránti kérelmet, akinek foglalkoztatásához más jogcímen is részesül bértámogatásban, a kérelem igényelt támogatás oszlopának kitöltésekor figyelemmel kell lennie a támogatás halmozódás fent jelzett korlátjára. Az ágazati bértámogatás igényelt összegét annak figyelembe vételével szükséges meghatározni, hogy az ágazati bértámogatás keretében igényelt támogatási összeg, és korábban, más jogcímen megítélt bértámogatás összege nem haladhatja meg a támogatáshalmozódási szabályok általi határt. Továbbá figyelemmel kell lenni az ágazati bértámogatással nyújtható támogatási plafonra is, ami havi 241 500 Ft. A feltételek teljesülése egy esetleges utóellenőrzés során kerül megvizsgálásra.

Példa a támogatáshalmozódási feltételeknek való megfelelésre:

A jelen támogatás hatálya alá tartozó munkáltató 2020. június 1-től létszámbővítési kötelezettséggel járó 6+3 hónapra megítélt bérköltség támogatásban részesült. E támogatás esetén a bruttó bér és szociális hozzájárulási adó 100%-a támogatható azzal, hogy a támogatás mértéke nem haladhatja meg munkavállalónként a havi 200 000 Ft-ot. A példában szereplő munkáltatónál a támogatott munkavállalójának bére bruttó 250.000 Ft, tehát a munkavállaló foglalkoztatásához a munkáltató 200 000 Ft ágazati bértámogatásban részesül havonta. (Úgy tekintjük, hogy szociális hozzájárulási adó fizetési kötelezettség havonta nem terheli).

Az érintett munkavállaló után a munkáltató az ágazati bértámogatást is igénybe szeretné venni.

Amennyiben egyidejűleg nem részesülnie más támogatásban, az ágazati bértámogatás keretében 125.000 Ft-ra lenne jogosult a munkáltató (250.000 Ft 50%-a). Tekintettel azonban a támogatás halmozódás szabályaira, a létszámbővítő bértámogatást is figyelembe véve, a munkáltatónak maximum 50.000 Ft-os ágazati bértámogatás állapítható meg az érintett munkavállalója kapcsán (250.000 Ft-200.000 Ft=50.000 Ft). Ebben az esetben az ágazati bértámogatás százalékos mértéke értelemszerűen nem éri el az 50%-ot.

**2. Hogyan történjen a bér meghatározása a kérelemben?**

Válasz: Kérelmezés történhet bármikor a 2020. november 11.—2021. február 8. közötti (illetve a TEÁOR 5510, TEÁOR 5520, TEÁOR 5530, TEÁOR 5590 főtevékenységű szálláshely szolgáltatók esetén: 2020.12.10. és 2021. február 8. közötti), kérelem benyújtására nyitva álló időszakban. A kérelemhez be kell adni a 2020. november 10. napján (illetve a TEÁOR 5510, TEÁOR 5520, TEÁOR 5530, TEÁOR 5590 főtevékenységű szálláshely szolgáltatók esetén a 2020. december 09. napján) érvényes munkaszerződést is, s annak megfelelően megjelölni a havi bruttó bért. (Ha a munkaszerződésből kitűnik, hogy pótlékokkal alakul ki a tényleges havi bér, akkor a kérelembe azt a bért írja be a kérelmező munkaadó, amennyi a pótlékokkal együtt a dolgozója munkabére, és a támogatást is annak megfelelően igényelje.) A hivatal által megküldött támogató határozatban szerepelni fog a havi támogatás összege, tehát az az összeg, amelyet — megfelelő munkaadói elszámolás esetén — maximálisan utalhat a hivatal havonta. Az elszámoláskor a tényleges havi bérről szóló bérjegyzék és a havi jelenléti ív alapján történik annak megállapítása, hogy a támogatási összeghatárig mennyi támogatást utalhat a hivatal havonta. Ha pl. volt olyan időszak, amikor a munkaviszonyban lévő munkavállaló után nem volt bérfizetési kötelezettsége a munkáltatónak, akkor az nem is jelenhet meg a bérjegyzékben, s nem is támogatható.

**3.** **Amennyiben a munkavállaló állásidőn vagy fizetett távolléten van, akkor is jár a támogatás?**

Válasz:A munkaviszony fenntartása a cél, s ennek során lehetnek olyan időszakok a támogatott hónapokban, amikor bár a munkaviszony fennáll, de tényleges munkavégzésre nem kötelezett az egyén, vagy bérterhe nincsen (vagy kevesebb) a munkaadónak. Az elszámoláskor a munkaadó által benyújtott bérjegyzék és a jelenléti ív alapján történik annak megállapítása, hogy a megállapított támogatási összeghatárig mennyi támogatást utalhat a hivatal.

**4.** **A táppénz időszakára nem jár támogatás, így akik a bezárást megelőzően táppénzen voltak és még most is azon vannak, s nem lehet tudni, hogy mikor térnek vissza dolgozni, azoknak nem érdemes beadni a pályázatot?**

Válasz: A kérelem benyújtására nyitva álló tág időszakban érdemes csak akkor benyújtani a kérelmet, ha már nincsen táppénzen a dolgozó.

**5. Egyéni vállalkozó esetén (nem rendelkezik alkalmazottal), ha nincs önmagával munkaszerződése, mit szükséges csatolni, mi alapján számolja a bért, ez alapján pedig a támogatást?**

Válasz**:** Egyéni vállalkozó nem kérhet önmaga után támogatást, csak olyan munkavállalója után kérhet, akinek a munkaviszonyát munkaadóként meg kívánja őrizni.

**6. A támogatással érintett munkáltatóknak jellemzően november 11. napjától be kellett zárniuk, ez esetben a jelenléti íven mi tüntessenek fel?**

Válasz: A munkaviszony megóvása a cél, ez elvárt a támogatásért „cserébe”. Tehát — egyéb feltételek fennállása mellett —akkor jár a bérhez támogatás, ha fennállt a munkavállaló munkaviszonya (nem pedig csak akkor, ha a munkaviszonya alatt munkavégzési kötelezettsége is volt). E munkaviszony fennállás alatt tehát több minden is előfordulhat (munkavégzés, táppénz, állásidő stb.), melyet a jelenléti íven jelölni lehet és szükséges is. A jelenléti ívet összevetve az elszámolás során igényelt támogatással a hivatal fel tudja mérni, hogy helyesen számolt-e a munkaadó, tehát valóban annak megfelelően igényelte-e a támogatást, ahogyan a bér terhelte, s nem lesz-e jogosulatlanul támogatás igényelve, kifizetve.

**7. Az ágazati bértámogatás igényléséhez a munkáltató a fő tevékenységet az árbevétel alapján határozza meg. A 30%-os bevételnek a kérelemben megjelölt telephelyre, vagy a teljes cégre kell-e vonatkoznia?**

Válasz: A bevétel a vállalat főtevékenységére és nem a telephelyére vonatkozik, ezáltal az egész vállalkozás bevételét kell alapul venni. Tényleges főtevékenységnek az a tevékenység tekintendő, amelyből az adózónak a támogatásról szóló Kormányrendelet 2020. november 11-i hatálybalépését megelőző hat hónapban a legtöbb bevétele volt, feltéve, ha ez eléri az összes bevételének 30 százalékát. Ebből következően egy vállalkozásnak egyetlen tényleges főtevékenysége lehet, ez pedig az a vállalkozási tevékenység, amelyből az adózónak a legtöbb bevétele származik. Ez a tevékenység akkor minősül Korm. rendelet szerinti tényleges főtevékenységnek, ha az abból származó bevétel eléri az összes bevétel 30 százalékát.

**8. A vonatkozó Kormányrendeletben az szerepel, hogy 8 munkanapon belül meghozzák a döntést, ettől el lehet térni?**

Válasz: A támogatásnak a vonatkozó Kormányrendeleten kívül több háttér jogszabálya van, így többek között az általános közigazgatási rendtartásról szóló 2016. évi CL. törvény, amely lehetőséget ad a teljes eljárásra történő áttérésre, amely esetében az ügyintézési határidő 60 nap.

**9. Több telephellyel rendelkezem, de valamennyi telephely esetén a területileg illetékes kormányhivatal azonos, ebben az esetben is telephelyenként kell-e benyújtani a kérelmet vagy elég egy kérelmet benyújtani?**

Válasz:Azonos illetékesség esetén be lehet adni egy kérelmen is.

**10. Többféle tevékenységet végző vállalkozás esetén igényelhető-e a támogatás a vállalkozás valamennyi dolgozójára, függetlenül attól, hogy a munkavállaló tevékenysége kapcsolódik-e a támogatás szempontjából főtevékenységnek tekintendő tevékenységi körhöz?**

Válasz: Igen, igényelhető a vállalkozás valamennyi munkavállalójára.

**12. Előfordulhat az, hogy a támogatási összeg nem egyezik meg a bér 50%-ával, annak ellenére sem, hogy az a támogatási plafont nem éri el?**

Válasz: A támogatás mértéke minden esetben a munkaadó kérelméhez becsatolt, a munkavállaló 2020. november 10. napján (illetve a TEÁOR 5510, TEÁOR 5520, TEÁOR 5530, TEÁOR 5590 főtevékenységű szálláshely szolgáltatók esetén a 2020. december 09. napján) érvényes munkaszerződésben szereplő, munkaviszony alapján járó havi bruttó munkabérének 50 %-a, azonban a támogatási összeget befolyásolhatja a támogatáshalmozódás (lásd 1. kérdés), tehát, hogy a munkáltató a munkavállaló kapcsán a bérét illetően részesül e más forrásból is támogatásban, illetve befolyásolja a támogatási plafon.

**13. Hogyan kell értelmezni a rendelet azon pontját, hogy „a rendelet hatálybalépését megelőző hat hónapban a legtöbb bevétele, de legalább bevételének 30 %-a származott”?**

Válasz: Konjunktív feltétel, tehát nem jogosult az a foglalkoztató a támogatásra, amelynek a Korm. rendeletben felsorolt 18 pont valamelyikébe tartozó legtöbb bevételt termelő tevékenysége sem érte el az összes bevételének a 30 %-át (tehát pl. a legtöbb bevétele éttermi, mozgó vendéglátás volt, de az az összes bevételének a 29 %-át adta). Másrészt akkor sem jogosult a munkáltató a támogatásra, ha a Korm. rendeletben felsorolt 18 pont valamelyikébe tartozó tevékenysége ugyan elérte a 30 %-ot, de volt annál az összbevételének nagyobb százalékát kitevő olyan tevékenysége is, amely nem tartozik a rendeletben felsoroltak közé.

**14. Mi vonatkozik rám, ha egyszerre több, a Korm. rendelet szerint felsorolt 18 pont alá tartozó tevékenységekből is származott bevételem, de egyedül egyik sem képezi a legtöbb bevételt adó tevékenységét és/vagy egyedül egyik sem adja összbevételem 30 %-át, de e támogatott tevékenységek együttesen nézve már a legtöbb bevételem adják és/vagy elérik az összbevételem legalább 30 %-át?**

Válasz: Főtevékenység csak egy lehet, nem lehet összevontan vizsgálni az egyes tevékenységeket. Amennyiben a konjunktív feltételeknek (lásd 13. kérdés) nem felel meg a munkáltató, támogatásban nem részesülhet, tekintettel arra, hogy nem felel meg a jogszabályi feltételeknek.

**15. Milyen módon nyilatkozzon arról a munkaadó, hogy vállalja a Hirdetményben 3. pontjában előírt időig a foglalkoztatást, illetve arról, hogy (Hirdetmény 5. pont) a veszélyhelyzetre való tekintettel támogatás nélkül az érintett munkavállaló(k) foglalkoztatását nem látja biztosítottnak?**

Válasz: A munkaadó által aláírandó és benyújtandó kérelem sablonjában eleve beépített a következő szöveg: „Aláírásommal elismerem, hogy a [www.munka.hu](http://www.munka.hu) oldalon található Ágazati bértámogatási program feltételeit tartalmazó Hirdetményt, illetve az azt szabályozó jogszabályokat megismertem, az abban foglaltakat elfogadom, a feltételeknek megfelelek.”

E nyilatkozattal tehát a munkaadó a Hirdetményben szereplő összes pontra vonatkozóan nyilatkozik, így  — többek között — a kérdéssel illetett pontokról is. A fentiekből következik, hogy az ágazati bértámogatás kapcsán a munkaadóknak a kérelem beadásakor nem kell külön nyilatkozatot mellékelniük a Hirdetmény pontjai tekintetében.

A Hirdetmény figyelmes átolvasása mindenképpen javasolt az egyoldalas kérelem beadása előtt, így többek között a Hirdetmény utolsó  pontjában foglaltak áttekintése is, mely szerint a kérelem mellékleteként a következők csatolandók: érintett munkavállalók munkaszerződése és az érintett munkavállalók által kitöltött NYILATKOZAT a személyes adatok felvételéhez (ez utóbbi sablonja megtalálható a tájékoztató felületen).